Awar yɛ adze a no ho hia wɔ nyimpa biara n’abraɔ mu . Amambra kwan do no,otwar dɛ basia na banyin yɛ adwen kor ka hɔn ho bɔmu dɛ awarfo ama woetum awo mba ma ebusua no etum adɔr. Nkan no, nna hɛn nananom tum war mfe pii a wɔnndwen awargyaa mpo ho. Ndɛ mbabun nntum nnkora hɔn awar nnkɔ ekyir na ma ibɛtse araa nye dɛ worigyaa awar wɔ asɛm ketsewa bi ho. Ɔwɔ mu dɛ nna awargyaa wɔ hɛn nananom pɛn do dze, naaso ɔnnyɛ tse dɛ ma yehu no ndɛ yi. Ndɛ dze, awargyaa no dodow kɔ araa na ɔkɔ sor.
PHCfo hɔn nhwehwemu a wɔyɛɛ wɔ afe 2021 mu Ɔbiredzi 27 dze Kesi Dzifuu 15, daa no edzi dɛ, awarfo 958,155 na woegyaa awar na hɔn mu bi so atsetsew hɔn ntamu a wonngyaa awar koraa. Dɛm amba yi mu no, 553,065 na woegyaa awar koraa na 405090 so na hɔn ntamu atsew na mbom wongyaa koraa.
Iyi da no edzi pefee dɛ awargyaa abɛgye ehin wɔ ɔman Ghanamu araa yie a noho asɛm akɛyɛ dɛ nantsir kur. Obi bebisa sɛ, ebɛnadze nye awargyaa na aso ndzɛmba bɛn na otum dze awargyaa ba.

Awargyaa yɛ ber amambra a Akanfo yɛ dze tsew banyin na basia a wɔnam amambra na amandze kwan do awar ntamu ma obiara dze no ho ɔnam ndzɛmba ɔnnkɔ do yie ntsi. Ndzɛmba ahorow pii na otum dze awargyaa ba na no mu bi na odzidzi do yi.
Odzi kan, enyiasɔ yɛ adze kor a otum twetwe awargyaa ba. Iyi yɛ suban bɔn a ɔkɔ do wɔ awar mu. Iyi tum fi basia anaa banyin no n’afamu ba. Bi bɔhwɛ no na basia no anaa banyin no mmbu afa kor no. Banyin no tum hwɛ ne yer n’enyim ka kasafi kyerɛ no na dɛmara so na basia so tum tum ka kasafi kyerɛ no kun a ɔnndwen ho. Obi mpo tum hyehyɛ ne nsewnom ahorba a ɔnnyɛ no enyito.Aso oye dɛ basia anaa banyin bɛka kasafi anaa bɛda suban bɔn edzi akyerɛ asew, okun anaa ɔyer? Obu yɛ adze a ohia wɔ awar mu osiandɛ ɔma awar nyin kyɛr. Sɛ enyiasɔ gye ehin wɔ awar mu, ɔdze basabasayɛ ba awarfo no ntamu a no honsunsuando nnyɛ papa. Sɛ enyiasɔ ba awar mu a, awargu so ba.
Dza a ɔtɔ do bio a ɔdze awargyaa ba nye Ndakam. Awar mu dze, otwar dɛ basia na banyin no tum dzi mpamu agor ma obiara n’enyi gye wɔ awar no mu. Awarfo binom tum dze hɔn ho kam hɔn kunom anaa yernom ma okowie nkurowbɔ. Binom dze hɔn ho kam hɔn ho kafo bosom na mpo afe. Sɛ banyin anaa basia dze no ho kam no ho kafo a, enyigye mmba fie na iyi tum ma awargyaa ba
Enyihaw na akwadwer so tum dze awargyaa ba. Mbasiafo pii noara na woennya ntsetsee pa wɔ fie na ɔnam dɛm ntsi , wonnyim mbrɛ wosi siesie fie na nnkɛmpɛsɛ woehu kwan a wɔfa do yɛ edziban. Otwar dɛ nkyɛ basia biara hu fie esiesie, edzibanyɛ, na ndzɛmba ahorow pii yɛ ansaana woewura awar mu. Dza yehu no ndɛ ber yi nntse dɛm? Akwadwer na enyihaw ahyɛ mbabun no tam! Binom so mpo dze, wonyim edziban yɛ ara yie naaso aber biara no, wopetuw yar amma wɔannyɛ hwee. Iyi mma enyigye mmba fie na mpɛn pii no sɛ ɔkɔ do kyɛr na banyin no hwɛ na onnkotum ayɛ ho hwee a, ɔma wogu awar no ma obiara nya no ho war fofor.
Akanman mu no, adze kor a no ho hia na nyimpa gyina do war nye awoo; dɛ mba befi awar no mu aba ma ebusua no etum adɔr. Sɛ basia na banyin war na sɛ awoo mmba a, wɔyɛ nhwehwɛmu na sɛ wohu dɛ wɔyɛ biribi fa ho na ɔnnkɛyɛ yie a, mpanyimfo tum gyina iyi do gu awar no dɛ mbrɛ ɔbɛyɛ a afa na afa no nyinara botum akɔwar fofor na wɔawo.
Dza otwa tun a awargyaa tum fa do ba nye Sikasɛm. Sɛ banyin anaa mpo nyimpa biara benya sika ahwɛ fie a, gyedɛ ɔyɛ edwuma. Mbabun pii na ndɛ yi wɔmmpɛ edwumayɛ eso wɔpɛ dɛ wɔwar. Aso sɛ banyin nnyɛ edwuma a, ɔbɛyɛ dɛn ahwɛ ne yer na ne mba. Sɛ basia no hu dɛ sikasɛm ho ayɛ dzen wɔ awar no mu a, otum mpo fa no kun n’ekyir mbrɛ ɔbɛyɛ a obenya sika ahwɛ no ho. Obi so remmfa no kun ekyir mbom ɔbɛper dɛ wobogu awar no mbrɛ ɔbɛyɛ a ɔbɔkɔ akɛfa banyin a ɔwɔ sika na obotum ahwɛ no.
Ewisɛm, nsanom, Edwamanbɔ, na pii a ɔkeka ho so yɛ akwan horow a awargyaa tum fa do ba no bi.
Kenkan no ho nsunsuando no bi akannews.com
